Document ID: 32001L0078

Komission direktiivi 2001/78/EY,
annettu 13 päivänä syyskuuta 2001,
neuvoston direktiivin 93/36/ETY liitteen IV, neuvoston direktiivin 93/37/ETY liitteiden IV, V ja VI, neuvoston direktiivin 92/50/ETY liitteiden III ja IV, sellaisina kuin ne ovat muutettuina direktiivillä 97/52/EY, sekä neuvoston direktiivin 93/38/ETY liitteiden XII-XV, XVII ja XVIII, sellaisena kuin se on muutettuna direktiivillä 98/4/EY, muuttamiseksi
(Vakiolomakkeiden käyttöä hankintailmoituksissa koskeva direktiivi)
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 92/50/ETY(1), sellaisena kuin se on muutettuna direktiivillä 97/52/EY(2), ja erityisesti sen 22 artiklan, julkisia tavaranhankintoja koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/36/ETY(3), sellaisena kuin se on muutettuna direktiivillä 97/52/EY, ja erityisesti sen 14 artiklan, julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/37/ETY(4), sellaisena kuin se on muutettuna direktiivillä 97/52/EY, ja erityisesti sen 35 artiklan 2 kohdan, sekä vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/38/ETY(5), sellaisena kuin se on muutettuna direktiivillä 98/4/EY(6), ja erityisesti sen 39 artiklan 2 kohdan ja 40 artiklan 2 ja 3 kohdan,
sekä katsoo seuraavaa:
(1) Direktiiveissä 92/50/ETY, 93/36/ETY, 93/37/ETY ja 93/38/ETY säädetään velvollisuus julkaista niiden soveltamisalaan kuuluvia menettelyjä koskevat hankintailmoitukset Euroopan yhteisöjen virallisessa lehdessä ja tarkennetaan tiedot, jotka on ehdottomasti mainittava kyseisessä ilmoituksessa; edellä mainituissa direktiiveissä säädetään myös malleista, joita hankintaviranomaisten on käytettävä tähän tarkoitukseen; tämä velvollisuus johtuu direktiivin 93/36/ETY 9 artiklan 4 kohdasta, direktiivin 93/37/ETY 11 artiklan 6 kohdasta, direktiivin 92/50/ETY 17 artiklan 1 kohdasta, sekä direktiivin 93/38/ETY 21 artiklan 1 ja 4 kohdasta, 22 artiklan 2 kohdasta ja 24 artiklan 1 kohdasta.
(2) Komissio antoi susosituksen (91/561/ETY)(7) ja 30 päivänä joulukuuta 1992 tiedonannon(8). Näissä se suositti tiettyjen vakiolomakkeiden käyttämistä tavaroita ja urakoita koskevissa hankintailmoituksissa. Kyseiset vakiolomakkeet ovat erilaisia kuin direktiivien liitteissä olevat ilmoitusmallit.
(3) Direktiiveihin otettuja ilmoitusmalleja olisi nyt muutettava ilmoitusten julkaisemisen täytäntöönpanon yksinkertaistamiseksi sovittamalla ne samalla komission yhdessä jäsenvaltioiden kanssa kehittämän julkisia hankintoja koskevan tietojärjestelmän (SIMAP) yhteydessä luotuihin sähköisiin mahdollisuuksiin. Lisäksi vakiolomakkeiden käyttö ja mahdollinen yhteisen hankintasanaston (CPV) käyttö tulevat lisäämään hankintojen läpinäkyvyyttä. Selkiyttämistarkoituksessa on tarpeen korvata yllämainitut liitteet vakiolomakkeilla.
(4) Tässä direktiivissä säädetyt toimenpiteet ovat julkisyhteisöjen sopimuksia käsittelevän neuvoa-antavan komitean lausunnon ja neuvoa-antavan telehankintakomitean lausunnon mukaiset,
ON ANTANUT TÄMÄN DIREKTIIVIN:
1 artikla
1. Korvataan direktiivin 93/36/ETY liite IV tämän direktiivin liitteellä I.
2. Korvataan direktiivin 93/37/ETY liitteet IV, V ja VI tämän direktiivin liitteillä II, III ja IV.
3. Korvataan direktiivin 92/50/ETY liitteet III ja IV tämän direktiivin liitteillä V ja VI.
4. Korvataan direktiivin 93/38/ETY liitteet XII-XV, XVII ja XVIII tämän direktiivin liitteillä VII-XII.
2 artikla
1. Jäsenvaltioiden on toteutettava tämän direktiivin noudattamisen edellyttämät toimenpiteet viimeistään 1 päivänä toukokuuta 2002. Niiden on ilmoitettava tästä komissiolle viipymättä.
2. Edellä 1 artiklassa tarkoitetuissa jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.
3 artikla
Tämä direktiivi tulee voimaan kahdentenakymmenentenä päivänä siitä, kun se on julkaistu Euroopan yhteisöjen virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Brysselissä 13 päivänä syyskuuta 2001.

Labels: 10
12
3